તિરુવલ્લુવર એટલે ઇસુની પ્રથમ સદીમાં થઇ ગયેલી એકદમ વિરલ પ્રતિભા.તમિલનાડુની “પુરૂષમાતા” જેને કહેવાય છે એવા સંત.જેમણે રચેલ “કુરલ” ગ્રંથ વિશ્વભરમાં બેજોડ છે.આ કુરલનું મહત્વ એટલું બધું છે કે તમિલ ભાષાના વેદ તરીકે તેને માન્યતા મળી છે.જીવનના લગભગ બધાં તાણાવાણાનો એમાં અતિ ચતુરાઇથી મેળાવડો થયેલો છે અને તેમાંથી પરમતત્વને પામવાનો સરળ માર્ગ બતાવાયો છે.કુરલના આજે વિશ્વની ઘણી ભાષાઓમાં અનુવાદ થયાં છે.અંગ્રેજીમાં લગભગ બાવીસ જેટલા જુદાં-જુદાં અનુવાદ આ એકમાત્ર ગ્રંથના થયાં છે એ જ સમજાવી દે છે કે કુરલ મહત્તા કેટલી જબરી હશે ! તે સમયમાં સંસ્કૃત સિવાય કોઇ અન્ય પ્રાદેશિક ભાષામાં લખવું એ ગંભીર અપરાધ ગણાતો,છતાં તિરુવલ્લુવરના આ તમિલ ભાષામાં લખાયેલા “કુરલ”ને માન્યતા મળી હતી.